РЕГЛАМЕНТ (ЕО) № 37/2007 НА КОМИСИЯТА
от 17 януари 2007 година
за изменение на Регламент (ЕО) № 990/2006 за откриване на постоянни покани за участие в тръжна процедура за износ на зърнени култури, провеждана от интервенционните агенции на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 6 от него,
като има предвид, че:
(1)
Съгласно член 10, параграф 2 от Регламент (ЕО) № 990/2006 на Комисията (2) задължението за износ се покрива от гаранция, равна на разликата между интервенционната цена, прилагана в деня на присъждане, и присъдената цена, но не по-малко от 25 EUR/t.
(2)
При сравнение на износния и вътрешния пазар пазарните цени на ръжта могат да предизвикат финансов интерес у операторите, на които е дадено правото за износ на количества ръж, да предпочетат да продадат тези количества на вътрешния пазар, въпреки загубата на горепосочената гаранция. С цел да се избегне създаването на такава ситуация и да се даде възможност за правилното функциониране на системата за присъждане, определена с Регламент (ЕО) № 990/2006, следва да се увеличи гореспоменатата гаранция.
(3)
Регламент (ЕО) № 990/2006 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Член 10, параграф 2 от Регламент (ЕО) № 990/2006 се заменя със следния текст:
„2. Чрез дерогация от член 17, параграф 1 от Регламент (ЕИО) № 2131/93 задължението за износ се покрива от гаранция, равна на разликата между интервенционната цена, прилагана в деня на присъждане, и присъдената цена, но не по-ниска от 50 EUR/t за ръжта и от 25 EUR/t за останалите зърнени култури. Половината от гаранцията се внася при издаване на сертификата за износ, а останалата част - преди товаренето на зърнените култури от мястото им на съхранение.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 януари 2007 година.